b'\n_START_ARTICLE_\nVerzasca-dalen\n_START_PARAGRAPH_\nVerzasca-dalen er en dal i Schweiz. Dalen st\xc3\xb8der op til Lago Maggiore n\xc3\xa6r ved Locarno i kantonen Ticino. Dalen ender blindt, idet der ikke findes pasovergange, tunneler eller andet inderst i dalen._NEWLINE_I den nederste del af dalen ligger Verzasca-d\xc3\xa6mningen, der er bygget tv\xc3\xa6rs over dalen. D\xc3\xa6mningen d\xc3\xa6mmer op for Verzasca-floden og skaber derved den kunstige s\xc3\xb8 Lago di Vogorno, ca. 2 km fra Lago Maggiore. Ved d\xc3\xa6mningen er et vanddrevet kraftv\xc3\xa6rk, der kan levere op til 105 MW. D\xc3\xa6mningen og kraftv\xc3\xa6rket blev bygget i \xc3\xa5rene 1961 \xe2\x80\x93 1965 og blev taget i brug s\xc3\xa5 snart reservoiret var fyldt._NEWLINE_D\xc3\xa6mningen er et popul\xc3\xa6rt m\xc3\xa5l for bungy-jumpere. Dette tog sin begyndelse efter at en James Bond-stuntman sprang ud herfra i \xc3\xa5bningsscenen i filmen GoldenEye fra 1995, et spring, der sidenhen er g\xc3\xa5et over i filmhistorien._NEWLINE_L\xc3\xa6ngere inde i dalen ligger flere sm\xc3\xa5byer, og det samlede befolkningstal i hele Verzasca-dalen er p\xc3\xa5 3.200 (2004). Sm\xc3\xa5byerne i dalen hedder Mergoscia, Vogorno, Corippo, Lavertezzo, Brione, Gerra, Frasco og Sonogno. N\xc3\xa6r byen Lavertezzo ligger den lille 2.000 \xc3\xa5r gamle romerske kampestensbro, Ponte dei Salti, der er et velbes\xc3\xb8gt turistm\xc3\xa5l.'